சிறப்பு சேவைகள் மற்றும் கட்டுரைகள்
நிலத்தடியில் பெட்ரோலியத்தைக் கண்டறிவதற்கு பயனுள்ள தரவுப் பகுப்பாய்வு அணுகுமுறையை உருவாக்கி உள்ளனர் ஐஐடி மெட்ராஸ் ஆராய்ச்சியாளர்கள்
சென்னையில் உள்ள இந்திய தொழில்நுட்பக் கழக  ஆராய்ச்சியாளர்கள், நிலத்தடி பாறை அமைப்பை வகைப்படுத்தி பெட்ரோலியம்- ஹைட்ரோகார்பன் கையிருப்பு வளத்தைக் கண்டறியக் கூடிய புள்ளிவிவர அணுகுமுறையை உருவாக்கி உள்ளனர். மேல் அசாம் படுகையில் திப்பம் மணற்கல் அமைந்துள்ள பகுதியில் ஹைட்ரோகார்பன் செறிவூட்டல் மண்டலங்கள் தொடர்பான மிக முக்கிய தகவல்களை வழங்குவதில் இந்த முறை வெற்றிகரமாக அமைந்துள்ளது.
நில அதிர்வு குறித்த ஆய்வுகள், வடக்கு அசாம் பிராந்தியத்தில் பெட்ரோலிய கையிருப்பைக் கண்டறிய ஆழ்துளைக் கிணறுகளில் எடுக்கப்படும் தரவுகள் ஆகியவற்றைப் பகுப்பாய்வு செய்ய ஆராய்ச்சியாளர்கள் இந்த முறையைப் பயன்படுத்தினர். 2.3 கி.மீ. ஆழத்தில் உள்ள பாறை வகை பரவல் மற்றும் ஹைட்ரோகார்பன் செறிவூட்டல் மண்டலங்கள் தொடர்பான மிகத்துல்லியமான தகவல்கள் அவர்களுக்குக் கிடைத்தன.
நிலத்தடியில் உள்ள பாறைகளை வகைப்படுத்துவது என்பது சவாலான பணியாகும். நில அதிர்வு ஆய்வுமுறைகள், ஆழ்துளைக் கிணறுகளின் பதிவுத் தரவுகள் பூமியின் மேற்பரப்புக்கு அடியில் உள்ள கட்டமைப்பைப் புரிந்து கொள்ளப் பயன்படுத்தப்படுகின்றன. நில அதிர்வு ஆய்வின்போது, ஒலி அதிர்வுகள் தரைவழியாகவே அனுப்பப்படுகின்றன.
அலைகள் பல்வேறு பாறை அடுக்குகளைத் தாக்கும்போது, அவை வெவ்வேறு சிறப்பு இயல்புகளைப் பிரதிபலிக்கின்றன. இவ்வாறு பிரதிபலிக்கும் அலைகள் பதிவு செய்யப்பட்டு நிலத்தடிப் பாறை அமைப்பு பிரதிபலிப்பு தரவுகளைப் பயன்படுத்தி படம்பிடிக்கப்படுகிறது. எண்ணெய்க் கிணற்றைத் தோண்டும்போது காணப்படும் பூமியின் பல்வேறு அடுக்குகள் தொடர்பான விவரங்கள் ஆழ்துளைக் கிணறுக்கான பதிவுகளில் இடம்பெற்றுள்ளன.
ஐஐடி மெட்ராஸ் பெருங்கடல் பொறியியல் துறையின்  பெட்ரோலியப் பொறியியல் திட்ட ஆசிரியரான பேராசிரியர் ராஜேஷ் ஆர்.நாயர் தலைமையில் இந்த ஆய்வு மேற்கொள்ளப்பட்டது. இந்தக் கண்டுபிடிப்புகள் மதிப்புமிக்க நேச்சர்  இதழில் பிரசுரமாகி உள்ளன. Scientific Reports . ஐஐடி மெட்ராஸ் ஆராய்ச்சியாளர்களான திரு. எம்.நாகேந்திரபாபு, டாக்டர் வெங்கடேஷ்அம்பதி ஆகியோர் பேராசிரியர் ராஜேஷ் ஆர்.நாயருடன் இணைந்து இந்த ஆய்வறிக்கையை எழுதியுள்ளனர்.
100 ஆண்டுகளுக்கு முன், மேல் அசாமில் டிக்போய் எண்ணெய் வயல் கண்டுபிடிக்கப்பட்டதில் இருந்தே, அசாம்-அரக்கன் படுகைப் பகுதி கணிசமான அளவுக்கு ஹைட்ரோகார்பன் இருப்பு இருப்பதைக் குறிப்பிடும் விதமாக ‘பிரிவு-1’ல் வகைப்படுத்தப்பட்டுள்ளது. ஹைட்ரோகார்பன் செறிந்த பாறை அமைப்புகளில் துளையிடக்கூடிய இடங்களில் பெட்ரோலியம் காணப்படுகிறது. அசாமின் எண்ணெய்வளம் மிகுந்த படுகைகளில் பெட்ரோலியம் எங்கு கிடைக்கும் என்பதை அறிய, அங்குள்ள பாறை அமைப்பு பற்றி ஆய்வு செய்வதுடன், அவற்றில் ஹைட்ரோகார்பன் செறிவூட்டக்கூடிய பகுதிகளையும் கண்டறிய வேண்டி உள்ளது.
இதுபோன்ற ஆராய்ச்சியின் அவசியம் குறித்து விளக்கம் அளித்த ஐஐடி மெட்ராஸ் பெருங்கடல் பொறியியல் துறையின் பெட்ரோலியப் பொறியியல் திட்டப் பேராசிரியரான பேரா. ராஜேஷ் ஆர்.நாயர், “நிலஅதிர்வுப் படங்களில் தெளிவுத் திறன் குறைவாக இருப்பதால் நிலத்தடி கட்டமைப்புகளைப் படம்பிடிப்பது சவாலாக இருந்து வருகிறது. ஆழ்துளைக் கிணறுகளின் தரவுகள், நிலஅதிர்வு அளவீடுகள் போன்றவற்றைத் தொடர்புபடுத்தும் பணியும் சிரமம் மிகுந்ததாகும். சிக்கலான ஆழ்துளைக் கிணறுப் பதிவுகள், நில அதிர்வு தரவுகள் போன்றவற்றில் இருந்து ஹைட்ரோகார்பன் மண்டலங்களைக் கணிக்கும் முறையை ஐஐடி மெட்ராஸ்-ல் உள்ள எமது குழுவினர் உருவாக்கி உள்ளனர்” என்றார்.
பேராசிரியர் ராஜேஷ் நாயர் மேலும் கூறுகையில், “நில அதிர்வு தரவுகள், ஆழ்துளைக் கிணறுகளின் பதிவுகளில் இருந்து பெறப்பட்ட பெட்ரோபிசிக்கல் தரவுகள் ஆகியவற்றுக்கு இடையே உள்ள புள்ளிவிவரத் தொடர்புகளை நிலைநாட்டும் தரவுப் பகுப்பாய்வு முறைகளை பயன்படுத்தி, எண்ணெய் வளத்தைக் கொண்டுள்ள பாறைகளின் மேற்பரப்பு கட்டமைப்புகளின் குணாதிசயங்களைக் கண்டறிய முடியும்” எனக் குறிப்பிட்டார்.
மேல் அசாம் படுகையில் ‘டிப்பம்’ மணற்கல் சார்ந்த நீர்த்தேக்கத்தில் ஹைட்ரோகார்பன் செறிவுள்ள பகுதிகளைக் கண்டறிய இக்குழுவினர் தங்களின் செயல்பாட்டு முறையைப் பயன்படுத்தினர். நில அதிர்வு ஆய்வுகள், ஆழ்துளைக் கிணறு பதிவுகள் ஆகியவற்றின் தரவுகளைப் பயன்படுத்தி நிலத்தடி பாறை அமைப்பைப் பெற ஆராய்ச்சியாளர்கள் வெவ்வேறு புள்ளிவிவர அணுகுமுறைகளை ஒன்றிணைத்தனர்.
ஆய்வின் தொழில்நுட்ப அம்சங்களை விளக்கிய பேராசிரியர் ராஜேஷ் நாயர் கூறுகையில், “நில அதிர்வு திருப்பநிலை என்பது பொதுவாக நில அதிர்வு பிரதிபலிப்புகளின் தரவுகளை ஒரு நீர்த்தேக்கத்தின் அளவுக்கு பாறை தொடர்பான விளக்கமாக மாற்றப் பயன்படும் செயல்பாட்டு முறையாகும். ‘ஒரே நேரத்தில் ப்ரெஸ்டாக் நிலஅதிர்வு திருப்பநிலை’  எனும் ஒருவகையான நிலஅதிர்வுத் திருப்ப நிலையை எமது குழுவினர் பயன்படுத்தினர். இந்த பகுப்பாய்வு நிலஅதிர்வு படத்தில் பெட்ரோபிசிகல் பண்புகளின் இடம்சார்ந்த பகிர்வை வழங்கியது. இதனை இலக்குத் தொடர்பு குணகம் பகுப்பாய்வு , பாய்சன் மின்மறுப்பு திருப்புநிலை , பேய்சியன் வகைப்பாடு  போன்ற பிற தரவுப் பகுப்பாய்வுக் கருவிகளுடன் எங்கள் குழுவினர் இணைத்ததன் மூலம் அப்பகுதியின் நிலத்தடிப் பாறை மற்றும் மண் அமைப்புகள் வெற்றிகரமாகக் கிடைக்கப் பெற்றன” எனத் தெரிவித்தார்.
இப்பணிகளை மேற்கொண்டபோது, ‘பாய்சன் மின்மறுப்பு’  என்ற குறிப்பிடத்தக்க அம்சங்களையும் ஆராய்ச்சியாளர்கள் அறிமுகப்படுத்தி உள்ளனர். மணற்கல் நீர்த்தேக்கத்தில் உள்ள திரவ உள்ளடக்கத்தை அடையாளம் காண்பதற்காக பாய்சன் மின்மறுப்பு பயன்படுத்தப்பட்டது. வழக்கமான பண்புகளைவிட ஹைட்ரோகார்பன் செறிவுள்ள பகுதிகளை மதிப்பிடுவதில் ‘பாய்சன் மின்மறுப்பு  மிகவும் பயனுள்ளதாக அமைந்திருப்பதும் அவர்களின் கண்டுபிடிப்புகள் மூலம் நிரூபிக்கப்பட்டு உள்ளது.
பேராசிரியர் ராஜேஷ் நாயர் மேலும் கூறுகையில், 26 தொகுதிகளில் எண்ணெய் மற்றும் எரிவாயு உற்பத்திக்கான இந்தியாவின் மிகப்பெரிய கடலோர ஏல நடைமுறைகள் தற்போது நடைபெற்று வருகின்றன. புதிய கண்டுபிடிப்புகளுக்கு புதிய தொழில்நுட்பங்களைப் பயன்படுத்துவதன் மூலம் எண்ணெய் மற்றும் எரிவாயு வணிகம் மிகப்பெரிய ஊக்கம் பெறும். எண்ணெய் மற்றும் எரிவாயுத் தொழிலைப் பொறுத்தவரை தோராயமான அளவுக்கு உதாரணமாகக் கூற வேண்டுமெனில், புதிய தொழில்நுட்பத்தில் 0.07 சதவீத அளவுக்கு மாற்றத்தை ஏற்படுத்தும்போது வணிகத்தில் 10 சதவீத அளவுக்கு ஊக்கத்தை அதிகரிக்கச் செய்யும் எனக் குறிப்பிட்டார்.